《王有恒听雨篷》
明代·释妙声

江南雨多春漠漠，籧篨中宽可淹泊。坐听萧瑟复琮琤，若在洞庭张广乐。

木兰之楫青翰舟，斜风细雨不须忧。笔床茶灶便终日，知我独有沧浪鸥。

廿年携书去乡国，芜城草深归未得。援笔时作广陵散，鱼龙出听天吴泣。

江湖适意无前期，身如行云随所之。平山堂上看春色，还忆江南听雨时。